L-AirMalta tgħid li l-ALPA rrifjutat offerta li tassigura l-impjieg tal-bdoti kollha
Imtella' Awwissu 18, 2020 - Aġġornata 18 Ta' Awwissu, 2020 8:51pm L-Air Malta qalet li l-Assoċjazzjoni tal-Bdoti – l-ALPA – irrifjutat l-offerta tagħha li kienet se tassigura l-impjieg tal-bdoti kollha, saħansitra anke dawk li spiċċaw bla xogħol. Fi stqarrija, l-Air Malta qalet li rċeviet formalment id-deċiżjoni meħuda mill-ALPA, f'vot li ħadu t-53 bdot membru tagħha. Skont il-linja nazzjonali tal-ajru, din l-offerta kienet tassigura l-impjieg għall-uffiċjali kollha responsabbli mit-titjira, inkluż għad-69 bdot li ġew issensjati f'Ġunju li għadda. L-Air Malta spjegat li ħafna mill-bdoti li għadhom fl-impjieg ma aċċettawx li titnaqqsilhom il-paga bażika b' 20%, waqt li d-69 bdot li ġew issensjati jerġgħu jiġu impjegati b' 50% tal-paga bażika li kellhom. Spjegat li offriet li l-paga bażika tal-bdoti kollha tiżdiet b'90% f'April tal-2022 u terġa' tiġi sħiħa għal li kienet f'April ta' sena wara bl-allowances fissi kollha jitħallsu matul dan il-perjodu. L-Air Malta qalet li hija diżappuntata b'dan il-vot, wara l-isforzi biex il-bdoti kollha jibqgħu fl-impjieg fi żmien meta aktar minn 90,000 bdot madwar id-dinja tilfu l-impjieg tagħhom minħabba l-pandemija.